**Műszaki Bizottság**

**ELŐTERJESZTÉS**

Kisbér Város Önkormányzat Képviselő-testülete

**2025. január 17-ei** ülésére

Tárgy: pályázati lehetőség – külterületi utak fejlesztése

**Tisztelt Képviselő-testület!**

A képviselő – testület az elmúlt hónapokban több ízben tárgyalta a *KAP-RD43-1-24* kódszámú, ***Külterületi utak fejlesztése*** című pályázati felhívást, melynek jelenleg a társadalmi egyeztetése van folyamatban. Előzetes tájékoztatások alapján **2025 februári hónapban kerül véglegesen kiírásra a pályázati felhívás.** Tekintettel arra, hogy nagyszámú pályázat beadása várható, így a pályázat mielőbbi benyújtása annak sikerét elősegítheti.

Pályázni **önkormányzati tulajdonban** vagy önkormányzati vagyonkezelésben lévő **külterületi,** helyrajzi számmal ellátott, már meglévő:

1. szilárd burkolattal nem rendelkező utak, termett talajú helyi közutak:
2. stabilizálására és/vagy alépítményeinek kialakítására
3. stabilizálására és/vagy alépítményeinek és szilárd burkolatának kialakítására
4. szilárd burkolat kialakítására
5. szilárd burkolattal rendelkező helyi közutak:
6. alépítményeinek és szilárd burkolatának felújítására, korszerűsítésére, átépítésére
7. burkolatának megerősítésére, szélesítésére, korszerűsítésére lehet.

Egy önkormányzat egy támogatási kérelmet nyújthat be, de egy kérelemben több megvalósítási helyet, beruházási elemet, tevékenységet is lehet megjelölni.

Pályázni önállóan vagy konzorciumban is lehet.

Az igényelhető támogatás mértéke legfeljebb 150 millió forint, mely vissza nem térítendő támogatásnak minősül a ténylegesen felmerült elszámolható költségek visszatérítésén keresztül. A támogatás maximális mértéke az összes elszámolható költség 95 %-a. Lehetőség van **előleg igénylésére, mely a megítélt támogatás legfeljebb 25 %-a.**

Nyertes pályázat esetén a megvalósításra a támogatási okirat véglegessé válásától számított 36 hónap áll rendelkezésre. A fenntartási időszak 5 év.

A támogatási kérelem benyújtása előtt felmerült költségeket nem lehet elszámolni a pályázatban, kivéve a 2023. január 1. utáni tervezési díjat, egyéb tanulmányok költségét.

Elvárás, hogy a fejlesztéssel érintett út az első kifizetési kérelem benyújtásakor helyi közútként szerepeljen az ingatlan-nyilvántartásban.

Amennyiben a beruházás értéke azt indokolttá teszi, az állam építési beruházás építtetőjeként eljárhat az önkormányzat helyett.

**A pályázat benyújtásához csatolni kell az építészeti-műszaki tervdokumentációt és legkésőbb az első kifizetési kérelemkor csatolni kell a végleges engedélyt.**

2017-ben az önkormányzat egyszer már részt vett egy szintén külterületi utak fejlesztését célzó pályázatban, abban a Hánta, Csárdai út (Dohány utca folytatása, összekötés Ácsteszér irányába), a Kis-szőlő hegyre vezető út és **a Kisbér- Hánta közötti út szerepelt.**

A képviselő-testület a 377/2024. (XII.13.) KVÖKt. határozata alapján - a KAP-RD43-1-24 kódszámú külterületi utak című pályázaton - az alábbi önkormányzati tulajdonú utakkal kíván pályázni:

- **Csárdai út – kisbéri 01093 hrsz**. (település közigazgatási határáig),

- **Véncserdűlő folytatása az utolsó lakott házig - Kisbér 039 hrsz.**

Utasította a képviselő- testület a Kisbéri Közös Önkormányzati Hivatalt, hogy:

* a terveket készítő Pannon Út Mérnöki, Építő és Szolgáltató Kft.-től a tervek átdolgozását, valamint a költségbecslések elkészítését rendelje meg,
* a következő Képviselő-testületi ülésre kérjen be három árajánlatot pályázatíró cégektől a pályázatíró cég kiválasztása érdekében.

Fentiekre való tekintettel tájékoztatom Tisztelt Képviselő- testületet, hogy a **Kisbér – Hánta közötti összekötő út a valóságban a Kisbér 047/1. hrsz. alatti út**. Erre vonatkozó tervekkel rendelkezik Kisbér Város Önkormányzata. **Ennek megfelelően a Kisbér 039 hrsz-ú ingatlan érintő tervekkel nem rendelkezünk.**

Fenti utakra vonatkozó terveket a Pannon Út Mérnöki, Építő és Szolgáltató Kft. készítette még 2016-ban. A tervek engedélyeztetésére nem került sor. Mindhárom út tekintetében 40 cm talajstabilizáció és 8 cm martaszfalt, bitumenes emulzió szórással lett tervezve.

**Az előzetes tájékoztatások alapján a külterületi utak mellett található ingatlantulajdonosok hozzájáruló nyilatkozatainak a beszerzésére is szükség lesz** (melyben elvi szinten támogatják érintett beruházást).

**Tekintettel arra, hogy a Kisbér 039. hrsz. alatti út vonatkozásában az önkormányzat nem rendelkezik tervekkel, valamint rengeteg ingatlantulajdonos van a szomszédban (nadrágszíj parcellák), így a hivatal kéri fenti döntés módosítását, melynek megfelelően a pályázatban a Csárdai utat javasoljuk szerepeltetni.**

A Csárdai út műszaki leírásából kiolvasható, hogy a tervnek van csapadékvízelvezetési része is.

A pályázat megírására vonatkozó árajánlatok bekérése folyamatban van.

Kérjük Tisztelt Képviselő-testületet, hogy pályázat benyújtását a fent írtak szerint támogassa, a terv átdolgozását/aktualizálását rendelje meg a Pannon Út Mérnöki, Építő és Szolgáltató Kft.-től, továbbá hatalmazza fel a város polgármesterét, hogy a beérkezett pályázatírói ajánlatok közül a legkedvezőbbel a szerződést kösse meg.

Kisbér, 2025. január 7.

Bondár Balázs s.k. Pápai Mónika s.k.

elnök referens

Határozati javaslat

A képviselő-testület a 377/2024. (XII.13.) KVÖKt. határozatát az alábbiak szerint módosítja:

- a KAP-RD43-1-24 kódszámú külterületi utak című pályázaton - az alábbi önkormányzati tulajdonú úttal kíván pályázni:

- **Csárdai út – kisbéri 01093 hrsz**. (település közigazgatási határáig)

Utasította a képviselő- testület a Kisbéri Közös Önkormányzati Hivatalt, hogy a terveket készítő Pannon Út Mérnöki, Építő és Szolgáltató Kft.-től a tervek átdolgozását/aktualizálását, az engedélyek beszerzését, valamint a költségbecslés elkészítését rendelje meg.

Felhatalmazza a város polgármesterét, hogy a pályázatírásra bekért ajánlatok közül a legkedvezőbb ajánlatot adóval a szerződést kösse meg a pályázat sikeres benyújtása érdekében.

Határidő: azonnal

Felelős: Dr. Pápai Tamás jegyző